Venstre sier nei til å utvide abortgrensen til 18 uker

Venstre vil at færre kvinner skal i abortnemnd, men sier nei til å utvide grensen for fri abort til 18 uker.

På landsmøtet lørdag gikk et flertall på 101 mot 86 delegater inn for å beholde programkomiteens formulering i partiets nye prinsipprogram. Der heter det at «for at færre kvinner skal måtte møte i abortnemnd, ønsker Venstre å utvide kvinners rett til selvbestemt abort».

Men partiet vil altså ikke binde seg til et bestemt antall uker i prinsipprogrammet.

– Vi ønsker å fastsette et prinsipp om at færre kvinner skal behøve å møte i abortnemnd. Men hvordan det skal skje, er noe som hører hjemme i partiprogrammet, sa Sofie Høgestøl fra programkomiteen.